**TÁJÉKOZTATÓ**

**az „Út a munkaerőpiacra”**

**Gazdaságfejlesztési és Innovációs Operatív Program 5.1.1-15**

**munkaerő-piaci programról**

Az Európai Unióhoz történő csatlakozást követően hazánk jogosulttá vált igénybe venni azokat a támogatási formákat, amelyeket a közösség a tagok számára nyújt. Egyik ilyen támogatási forrás az Európai Szociális Alap (ESZA), amelynek többek között fontos célkitűzése, hogy csökkentse a tagországok munkanélküliségét. Az ESZA támogatja az „Út a munkaerőpiacra” elnevezésű munkaerő-piaci programot, mely személyre szabott szolgáltatásokkal, támogatási formákkal kívánja elérni a munkaerőpiacra való be-, illetve visszajutást. A munkaerő-piaci program lebonyolítói a kormányhivatalok, szorosan együttműködve a járási hivatalokkal.

Az 2015. október 1-vel indult, **GINOP 5.1.1** „***Út a munkaerőpiacra”*** című országos programot a Nemzetgazdasági Minisztérium és a megyei kormányhivatalok az Európai Unió támogatásával, az Európai Szociális Alap társfinanszírozásával konzorciumban valósítják meg a 2021. október 31-ig terjedő időszakban.

A Borsod-Abaúj-Zemplén megyében megvalósuló programban 23 300 állástalan programba vonására és támogatására nyílik lehetőség.

A projekt fő **célja**, egyrészt a foglalkoztatási szervnél nyilvántartottak és inaktívak, különösen az alacsony iskolai végzettségűek foglalkoztathatóságának javítása, nyílt munkaerő-piaci elhelyezkedésének támogatása, másrészt a közfoglalkoztatásból a versenyszférába való átlépés elősegítése azon közfoglalkoztatottak esetében, akik képessé tehetők és készek munkát vállalni a versenyszférában.

**Kiknek segít a munkaerő-piaci program?**

A munkaerő-piaci program azokra a **25-64 év közötti** nyilvántartott álláskeresőkre, szolgáltatást, közvetítést igénylőkre és azokra a versenyszférába kiléptethető közfoglalkoztatottakra céloz, akiknek elhelyezkedése az állami foglalkoztatási szerv megítélése szerint jelen munkaerő-piaci program segítségével mozdítható elő.

Munkaerő-piaci szempontból a bevonás során előnyben részesítendők a fentiek közül a **kiemelt csoportba** tartozók, azaz

* 25-30 év közötti pályakezdő álláskeresők,
* az alacsony iskolázottságú nyilvántartott álláskeresők,
* a gyermekgondozást és hozzátartozó ápolását követő újrakezdés nehézségeivel küzdő nyilvántartott álláskeresők (azok a nyilvántartott álláskeresők, akik a projektbe való belépést megelőző 12 hónapon belül csecsemőgondozási díjban részesültek; illetve gyermekgondozást segítő ellátásban, gyermekgondozási díjban, gyermeknevelési támogatásban, ápolási díjban részesültek, vagy jelenleg is részesülnek.)
* a tartósan (legalább 6 hónapja folyamatosan) nyilvántartott álláskeresők,
* az 50 év feletti nyilvántartott álláskeresők,
* a közfoglalkoztatásból a versenyszférába visszavezethetők visszavezethetők (közfoglalkoztatásból 30 napnál nem régebben kilépők).

**Tájékoztatásul jelezzük, hogy a jogszabályok szerint:**

álláskereső az, aki

1. a munkaviszony létesítéséhez szükséges feltételekkel rendelkezik (a munka törvénykönyvéről szóló 2012. évi I. törvény alapján munkaviszonyt létesíthet), és
2. oktatási intézmény nappali tagozatán nem folytat tanulmányokat, és
3. öregségi nyugdíjra nem jogosult, valamint megváltozott munkaképességű személyek ellátásaiban nem részesül, és
4. az alkalmi foglalkoztatásnak minősülő munkaviszony és a nevelőszülői foglalkoztatási jogviszony kivételével munkaviszonyban nem áll, és egyéb kereső tevékenységet sem folytat, és
5. elhelyezkedése érdekében az állami foglalkoztatási szervvel együttműködik, és akit
6. az állami foglalkoztatási szerv álláskeresőként nyilvántart.

**Nem lehet a munkaerő-piaci programba vonni azt a személyt, aki bár egyéb jellemzői alapján a célcsoportok valamelyikébe tartozhatna, de**

* aki még közfoglalkoztatásban van,
* aki a Nemzeti Foglalkoztatási Alap Foglalkoztatási Alaprészének decentralizált keretéből, valamint képzési keretéből támogatásban részesül,
* aki támogatott vagy támogatás nélküli foglalkoztatásban/önfoglalkoztatásban, vagy bármely forrásból megvalósuló nappali tagozatos oktatásban/képzésben vesz részt,
* akinek állami foglalkoztatási szerv által végleges határozattal visszakövetelt támogatással összefüggő fizetési kötelezettsége áll fenn,
* aki az Út a munkaerőpiacra kiemelt projekt keretében megvalósuló munkaerőpiaci program egy másik kormányhivatal által bonyolított részprojektjében vesz részt,
* aki másik kormányhivatal által bonyolított munkaerőpiaci programban vesz részt,
* aki más, hasonló célú ESZA projekt egyidejű résztvevője, (kivéve adókedvezményekkel kapcsolatos projekt),
* akivel összefüggésben a kormányhivatal által korábban indított bármely projektet, illetve projektszakaszt érintően a nyomon követés nem zárult le. Ettől abban az esetben lehet eltérni, ha az egymást követő munkaerőpiaci programok egymásra épülő segítséget biztosítanak az egyénnek, például az egyik program támogatott képzése után a másik program arra ráépülő vagy munkahelyi háttérrel bíró képzést támogat, vagy foglalkoztatáshoz, önfoglalkoztatóvá váláshoz támogatást biztosít. Nem lehet viszont abban az esetben eltérni (azaz a nyomonkövetés lezárulását ki kell várni), ha az előző segítő program éppen a GINOP-5.1.1/VEKOP-8.1.1 volt, vagy ha az egymást követő programok nem egymásra épülő segítséget nyújtanak, vagy ha a korábbi programok segítségével az egyén már komplex segítségben részesült (azaz szakképesítést vagy munkakör betöltéséhez szükséges képesítést szerzett ÉS bértámogatásban/bérköltség támogatásban/vállalkozóvá válási támogatásban részesült). A gyakornoki programban való részvételt követő olyan GINOP 5.1.1/VEKOP 8.1.1 programbevonásokra, ahol első programelemként bérjellegű támogatásokat céloznának meg az egyénnel, csak a gyakornoki program befejezését követő 180 nap elteltével kerülhet sor. Az Ifjúsági Garancia Rendszerben való részvételhez, azaz lemorzsolódáshoz/ajánlattételhez kapcsolódó 3 hatásvizsgálat lezárulását nem kell e szempontból vizsgálni. Másik megyébe költözők esetén — egymásra ráépülő segítség nyújtása esetében — el lehet tekinteni az előző GINOP 5.1.1/VEKOP 8.1.1 részvételi alkalom nyomon követési időszakának kivárásától.

**A munkaerő-piaci program által nyújtható szolgáltatások, támogatások:**

A program szolgáltatási és támogatási programelem-kínálatából olyan segítő tevékenységek választhatók ki a résztvevők számára, amelyek a képzést, a támogatott foglalkozást, valamint a vállalkozóvá válást, illetve e támogatások igénybevételét segítik, továbbá azok, amelyek hozzájárulnak a résztvevő munkaerő-piaci esélyeinek javításához, személyes fejlődéséhez. Az állami foglalkoztatási szerv és az egyén közös elképzelése alapján kerül sor az egyéni programot tartalmazó megállapodás aláírására, ebben a dokumentumban rögzítik a lebonyolítás módját, az azzal kapcsolatos tudnivalókat, az elérendő cél érdekében vállalt kötelezettségeket.

1. **Képzések elősegítését célzó támogatások:**

A képzéshez kapcsolódó támogatások a közfoglalkoztatásból 30 napon belül kilépők célcsoportjának kivételével minden célcsoportba tartozó bevont esetén biztosított.

* A képzés teljes díjának megtérítése,
* a képzéshez kapcsolódó költségek megtérítése (szállás, élelmezés, helyi, ill. helyközi utazás költségének) megtérítése,
* a képzés időtartama alatti keresetpótló juttatás,
* hozzájárulás a képzés időtartama alatt igénybe vett gyermekfelügyelet, vagy a hozzátartozó ápolásával, gondozásával felmerült költségekhez,
* a képzéssel kapcsolatos alkalmassági vizsgálat költségének megtérítése.

1. **Elhelyezkedést elősegítő támogatások**:

A program keretein belül több típusú foglalkoztatást elősegítő támogatás nyújtható. A támogatások (beleértve a továbbfoglalkoztatási kötelezettség végső dátumát is) nem nyúlhat túl a program szakmai megvalósításának záró dátumán, ami 2021. október 31. A támogatás igénybevételével egyidejűleg ugyanazon személy foglalkoztatására tekintettel – az adójogi jogszabályoknak megfelelően – további adókedvezmények is érvényesíthetők.

**Felhívjuk a figyelmet, hogy 2019. január 1-től a jogszabályban[[1]](#footnote-1) meghatározott ügyfélként eljáró szervezetek a támogatás iránti kérelmeiket kizárólag az elektronikus ügyintézésről szóló törvényben meghatározott módon nyújthatják be.**

1. **Bértámogatás**

A támogatás legfeljebb 8 hónap időtartamra nyújtható priorizáltan a vállalkozások részére. A munkaadónak vállalnia kell a munkavállaló munkaviszony keretében történő foglalkoztatását a támogatás folyósításának, ill. a támogatás folyósítási időtartama 50%-ának megfelelő további időtartamban. A támogatás mértéke a munkabér és a ténylegesen megfizetett szociális hozzájárulási adója legfeljebb 70%-a lehet.

Szükséges, hogy a támogatással érintett személy felvétele az érintett vállalkozás /szervezet munkavállalói létszámának nettó növekedését eredményezi a kérelem benyújtását megelőző 12 hónap átlagos statisztikai állományi létszámához viszonyítva. A foglalkoztatási kötelezettség időtartama alatt a támogatással érintett munkaviszony nem szűnhet meg közös megegyezéssel, valamint azonnali hatállyal a Munka Törvénykönyvéről szóló 2012 évi I. törvény (a továbbiakban: Mt.) 79. § (1) bekezdés b) pontja alapján sem szüntethető meg.

A munkáltató kérelmére a legfeljebb 90 napos bérköltség támogatást követően is igénybe vehető.

* 1. **Bérköltség támogatás**

A bérköltség támogatások konstrukciói csak de minimis támogatásként nyújthatók. Egy és ugyanazon vállalkozásnak a folyó pénzügyi évben, valamint az azt megelőző két pénzügyi év során odaítélt csekély összegű támogatások bruttó támogatástartalma tagállamonként nem haladja meg a 200 000 eurónak (ideértve a közúti személyszállítást is), közúti kereskedelmi árufuvarozást ellenszolgáltatás fejében végző vállalkozás esetén 100 000 eurónak. Nem nyújtható de minimis támogatás a 1407/2013/EU rendelet szerint tilalmazott esetekben.

A projektben három konstrukcióban nyújtható bérköltség támogatás:

* **Legfeljebb 8+4 havi 70%:**

Amennyiben a bértámogatás esetében vagy a nyilvántartott álláskereső, vagy a munkaadó (pl. nehéz helyzetben lévő vállalkozás fogalma miatt) nem felel meg az általános csoportmentességi rendeletben foglaltaknak, akkor a legfeljebb 8+4 havi 70 %-os konstrukció csak de minimis bérköltség támogatásként nyújtható a résztvevő – priorizáltan: vállalkozásnál történő – foglalkoztatásához. A támogatás folyósítási időtartama legfeljebb 8 hónap, további 4 hónapos támogatás nélküli továbbfoglalkoztatási kötelezettség előírása mellett. A támogatás mértéke a foglalkoztatót terhelő bér és szociális hozzájárulási adó legfeljebb 70%-a.

* **Legfeljebb 8+4 havi 100%:**

E bérköltség támogatás **csak az alacsony iskolai végzettségűek, az 50 évnél idősebbek és a közfoglalkoztatásból 30 napon belül kilépők célcsoportjába** tartozó résztvevők – priorizáltan: vállalkozásnál történő – foglalkoztatásához vehető igénybe. A program más foglalkoztatási támogatási konstrukcióival nem kombinálható. A támogatás folyósítási időtartama legfeljebb 8 hónap lehet, további 4 hónapos támogatás nélküli továbbfoglalkoztatási kötelezettség előírása mellett. A támogatás mértéke a foglalkoztatót terhelő bér és szociális hozzájárulási adó legfeljebb 100%-a, s a támogatás mértéke havonta **legfeljebb a minimálbér kétszerese** és annak szociális hozzájárulási adója mértékéig terjedhet.

* **Legfeljebb 90 nap:**

Munkatapasztalat-szerzés céljából nyújtható a projektben bérköltség támogatás legfeljebb 90 napra. A támogatás mértéke a munkabér és a ténylegesen megfizetett szociális hozzájárulási adó 100%-a lehet.

Célja egyrészt oldani a munkáltatók előítéleteit (a munkavállaló munkavégző képességének, munkabírásának megismertetése által), másrészt, hogy a résztvevők önmaguk is meggyőződjenek arról, hogy alkalmasak a képzettségük, a képességeik, a korábbi szakmai tapasztalataik alapján a valós munkafeltételek között zajló munkavégzésre. E projektben a 90 napos támogatás **a 25-64 év közötti nem kiemelt és a közfoglalkoztatásból 30 napon belül visszatérők célcsoportjának kivételével mindegyik kiemelt célcsoportokba sorolható álláskereső** esetén állapítható meg.

Szükséges, hogy a munkavállaló felvétele a kérelem benyújtását megelőző 6 havi átlagos statisztikai létszámhoz viszonyítva a munkavállalói létszám nettó növekedését eredményezze.

A munkaadó próbaidőt nem köthet ki, valamint a foglalkoztatási kötelezettség alatt közös megegyezéssel nem szüntetheti meg a résztvevő munkaviszonyát, illetve hogy a foglalkoztatási kötelezettség alatt a munkaadó működésével összefüggő okból történő felmondással sem szüntetheti meg a résztvevő, illetve a vele azonos vagy hasonló munkakörben foglalkoztatottak munkaviszonyát.

* 1. **Munkába járáshoz kapcsolódó helyi és helyközi utazási költségekhez** nyújtott támogatás.

A program résztvevő és az őt – a projektben a foglalkoztatás támogatással – foglalkoztató munkaadó részére, a támogatott foglalkoztatás teljes időtartama alatt egészben vagy részben megtéríthető a munkába járással kapcsolatos helyközi utazási költségnek őt terhelő része, azokban az esetekben, ha a résztvevő a lakóhelye/tartózkodási helye és a foglalkoztatás helyszíne között tömegközlekedési eszközt vesz igénybe. Az utazási költségek támogatásának maximális mértéke a felmerülő utazási költségek 100%-a.

A munkaadó részére megtéríthető továbbá a kifizetett saját gépjárművel történő munkába járás költségtérítése címen elszámolható összeggel azonos költségtérítés.

1. **Vállalkozóvá válási támogatás.** Legfeljebb hat hónap időtartamra nyújtható, a havonta a kötelező legkisebb munkabér összegéig terjedő támogatás. A közfoglalkoztatásból 30 napon belül kilépők célcsoportján kívül mindegyik célcsoportnak adható.
2. **Lakhatási támogatás.** A támogatás legfeljebb 12 hónapig adható a lakóhelyétől távol munkát vállalók részére.

1. **A munkaerő-piaci szolgáltatások** (pl. álláskeresési tanácsadás, munkatanácsadás) és igénybevételével kapcsolatos támogatások:

* a szolgáltatás díjának megtérítése,
* a szolgáltatás igénybevételéhez kapcsolódó utazási költséghez nyújtott támogatás,
* a szolgáltatás igénybevétele alatti keresetpótló juttatás,
* hozzájárulás a szolgáltatás időtartama alatt igénybe vett gyermekfelügyelet, vagy a hozzátartozó ápolásával, gondozásával felmerült költségekhez,
* A foglalkozás-egészségügyi vizsgálatok költségének megtérítése.

Az ügyfelek programba vonása a lakóhelye szerint illetékes, B.-A.-Z. Megyei Kormányhivatal járási hivatalainak foglalkoztatási osztályain történik. Az érdeklődőknek a programról és az igényelhető támogatásokról a foglalkoztatási osztály munkatársai adnak részletes tájékoztatást. A foglalkoztatási osztályok címlistája és elérhetőségei megtalálhatók: <http://borsod-abauj-zemplen.munka.hu>, [www.kormanyhivatal.hu](http://www.kormanyhivatal.hu).

Miskolc, 2019. január 30.

1. Az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény (a továbbiakban: E-ügyintézési tv.) 9. § (1) bekezdés a) pontjának alapján az ügyfélként eljáró *gazdálkodó szervezet, állam, önkormányzat, költségvetési szerv, ügyész, jegyző, köztestület, egyéb közigazgatási hatóság*, valamint az *ügyfél jogi képviselője* (ide értve a természetes személy jogi képviselőjét is) **elektronikus ügyintézésre köteles.** [↑](#footnote-ref-1)